정조 21년 · 목
黃海前監司閔台爀狀啓以爲長淵僧京云捽曳高今律第六日致死癸丑六月三十日檢驗則傷處項頸浮大肉色靑黑左耳下項頸有色紫黯皮微堅處一處圍圓長五寸一分屍親高尙彬招內渠姪今律貿麻次往鶴林寺被傷於僧京云擔載以來問其委折則京云以醉曉之提醒發怒執䯻左右揮曳項部折傷京云亦以爲若於百日內致死則吾當代命云成給手記又出三兩錢救療而越六日致死云初檢官長淵縣監柳鎭茂結辭實因以折項致死懸錄若無所犯償命手記救病錢兩以何意義公然備給覆檢官松禾縣監丁藎祖結辭實因與初檢同此獄人之頸項少遭揮觸易致違節多力醉僧葉怒捽揮安得不折傷乎特以氣嗓之不斷拕至六日始乃致命情狀萬萬兇惡嚴訊承款斷不可已海州囚朴太世擠擈韓奉辰卽日致死癸丑七月二十九日檢驗則傷處左後脇有深黑小黯下脇第四條折傷微微紅氣若有若無兩腰眼間脊背上如衆針剌傷處血汁流出鼻間腸曲脫出穀道屍親金召史招內渠子奉辰往朴癸大家則尊位朴太世叱責奉辰曰昨夕守直汝其當次何不擧行耶數次批頰故渠携出奉辰未及門外太世追來執奉辰上吐擔揮退擠於搗臼上脊背撞着於臼口一聲叫若昏窒仆地擔來家中未過食頃仍爲絕命太世招內渠見奉辰責以守直之不擧行此屬餘事汝不順於老母如汝不孝者當報官嚴繩云云則奉辰勃然發怒直向渠初執腰帶末又執䯻故渠亦執其䯻互相顚倒之除癸大及奉辰母從傍挽止故卽爲歸來云初檢官海州兼任巡中軍羅潤祿結辭以爲以此傷處參以諸招則當刻致命十分無疑實因以折脇致死懸錄覆檢官長淵縣監柳鎭茂結辭實因與初檢同矣此獄致死根因昭然無疑輸款償命無容更議而敢以少無犯手等語抵賴不服欲爲掉脫者萬萬巧惡另加訊推期於取服之意嚴飭推官長淵囚李養化毆打朴潤常第十九日致死癸丑十一月二十七日檢驗則傷處右眉上微赤處一處圍圓長八寸五分眉間右邊微赤處一處圍圓長三寸五分自右耳下至頦上斑斑血暈圍圓長二尺五分自左耳下至缺盆骨斑斑血暈圍圓長一尺七寸胸膛浮高左胯上微有靑色處一處圍圓長五寸七分腎莖下折半紫黯微硬長一寸五分腎囊縫左右有紫黯癊處二處左一處圍圓長五寸二分右一處圍圓長四寸二分按之堅硬左腿內邊血暈微堅處一處圍圓長一尺八分右腿內邊血暈徵堅處一處圍圓長一尺八寸右手拇指上內邊色靑堅硬處一處圍圓長六寸五分自髮除至脊膂上紫赤微浮處一處圍圓長一尺五寸按之堅硬脊膂下血黯堅硬處一處圍圓長六寸五分左手拇指上紫赤處一處長二寸五分闊五分屍親朴潤信招內渠聞同坊人李興福家慘遭火災與從弟潤常等持酒往問則興福仲子養化忽言曰吾家火災決是鄕人輩含憾所致云蓋養化父興福以里任軍丁査定時以潤常充定故養化之言似指此事而不答出來興福諸子更請故渠與潤常入往則養化先執潤常之頭髮以如臂大尺餘眞木椎無數亂打其同生養元養云亦爲同打則興福欲爲救解爲養化所執木椎所觸傷至於流血渠扶起潤常僅行十餘步養化等追來蹴打其妹夫金福明極力挽解養化向福明毆打且拔劍欲剌潤常養元奪其刀子養化又以石越打潤常氣息奄奄借牛馱來云養化招內渠兄養元先執潤常之䯻故渠則追後而入與弟養云果爲同打云初檢官長連縣監呂駿永結辭以爲屍身許多傷痕無非可死之處其最要害腎囊是已速死之處不過三日而潤常之十九日延拕亦有疑晦此必堅硬之器仗連莖物腎囊巧爲衝撞而不至於破綻故稍延時日及其下部惡氣肆毒然後始爲致斃實因以被打致死懸錄覆檢官安岳郡守李文會結辭實因與初檢同矣此獄則携酒奔慰固是鄕隣之好意而乃反逞憤於難明之事乃父橫觸宜有驚㥘之悔心而小不顧籍於揮打之除其兇毒可知兄弟三人首從已判而渠敢以首犯隱然歸之其兄獄情之外罪關倫常另飭嚴訊期速輸款鳳山囚李時坤毆踢金多卜第二十三日致死癸丑十二月十一日檢驗傷處則右乳上色微紫微黯微浮微堅處一處圍圓長八寸四分將水滴上水珠不散屍親劉宗彥招內癸丑十一月二十八日夜深後門外有人呼渠驚訝出見則渠同壻金多卜爲人擔來多卜言去十二日吾與李時坤相詰而時坤踢我胸膛昏窒僅甦云而病勢漸危渠往李時坤家以多卜病狀言之則時坤曰酒醉間有一次毆打之事書給手記今月初四日多卜致命云時坤招內去月初十日渠到金金男炭幕則名不知楚丘坊人馱租來到飮酒後以租數升出給酒價故渠捧置金男廚間多卜向渠曰所謂兩班作此盜賊之事乎渠聞此陋名心甚憤惋隱忍歸家十二日又往金男家則多卜在庭中故渠言酒價捧置主人之廚而汝何侮辱兩班歸之賊科乎吾當告官處置仍欲捉出則多卜一向侵辱故憤心益激以稿索結縛而初無毆踢之事云矣初檢官鳳山郡守曺學臣結辭以爲時坤此土兩班也多卜他坊常漢也多卜見時坤偸租之狀責以盜賊則時坤滿抱憤恨痛飮泥醉突入多卜則豈可結縛而止乎手毆足踢則必然之勢胸膛乃是必死處右乳上色微紫微黯微浮微堅處一處其痕方圓周匝有癊分寸若是稍大則其爲被踢致命斷然無疑故實因以被踢致死懸錄覆檢官載寧郡守李熙燮結辭實因與初檢同矣此獄則胸膛之紫黯浮堅干證之目擊挽解俱皆明的無疑且其自成手記尤爲斷案分付推官各別嚴刑期於得情○刑曹啓言長淵囚京云事項頸卽要害必死之處而六日延拕者以其食嗓不絕故也干連皆正犯同寺之僧而一辭立證者以其實狀莫掩故也三貫銅救療之資渠旣覓送百日內償命之文渠又成給則實因無疑斷案已成分付道臣各別嚴訊期於取服海州囚朴世太事挾尊位之勢而酒氣衝憤蔑村民之孤而闕直爲罪所以相逢之初先加批頰避歸之除投入執䯻怒心層激口知捽曳之乘快毒手順溜不計擣臼之撗撞鬪閧起於俄頃殞命不出移時獄情到此無容更議令道臣各別嚴訊期於取服長連囚李養化事胸膛腎囊之要害傷處兩檢如印一板拳毆足踢之恣意逞凶衆招如出一口獄情分明更無可疑本罪之外尤有所萬萬絕惡者椎木之橫觸其父而少無驚悔底意供招之專諉渠兄者尤是倫常所關殺獄固重而倫紀尤重似此兇擰之漢若不添問目嚴加取服則無以礪俗而懲頑分付道臣更爲各別嚴訊期於輸款鳳山囚李時坤事惟彼金多卜之被打在於十一月十二日其致命在於十二月初四日則其間日子洽滿二十日辜限而又過三日矣設或因本傷致死十分無疑道臣必也具實狀狀聞然後成獄者自是法意則檢官推官視同凡獄而徑成斷案前後道臣認作前例少不提飭以至今番錄案修啓而大是做錯矣雖梃刃亂下肉骨破傷者日字稍久則因此致死猶難的知且況拳踢之辜限已過則因傷與否何以明知而今此多卜之胸背傷處係是變動易著之地微紫微黯亦非深重必死之痕其因傷因病未究覈之前便同未具之獄分付道臣更加十分詳査修啓後稟處當初檢官拿問處之前後道臣竝從重推考入啓文字何等審愼而長淵縣僧京云獄案抱執之抱書以扢字長連縣李養化獄案左腿傷處初檢則以一尺八分懸錄覆檢則以一尺八寸懸錄者亦係不審鳳山郡李時坤獄案頭籖標題正犯李時坤誤書以李養化載寧郡梁海大獄案鷄鳴之鳴字書以明字大是不察當該道臣亦爲推考警責敎以卿等回啓此四度卽所謂海西錄啓也節節寒心件件駭眼卿等論列請罪外竝與檢狀營題而無不破格違式烏在其重人命嚴獄體之意哉正犯姓名之換書屍帳違錯之近尺比之成獄之不審猶屬餘事而執法之論不可不從當該道臣閔台爀罷職諸案中長淵囚僧京云則實因之疑眩不可以所犯之罔赦謂之獄已具大抵項頸折者當當下致命豈有拕至六日之理愚氓最㥘於殺獄三兩銅一張券何足爲成獄之斷案而若是之斷齗也然則京云可以生乎雖然京云烏可生也䓗嶺異端也君子之所不道而出家入山亦有法律則醉酒毆人視若茶飯不守禅鉢之戒全昧慈航之義此其罪浮於俗人而一番揮曳折人項頸其摶如鷙其命如鷄古之伽藍僧爲民除害正爲京云準備語而犯自犯法自法爲檢官者何敢不加愼於獄理乎屍帳解之曰捽曳之除項頸違骨靑黑浮大紫黯堅硬勺水不下呼吸不通拕至六日竟爲致命云云仍以擧頭轉動隨手左右證其違骨之狀而乃反遽然下得一箇折字何也酎過六日不折可知不折而曰折無或有關後弊乎均爲一律之案事在五年之久今不必追理而爲正獄體有此諄複僧京云身嚴刑取服實因不分明之習另加嚴飭海州囚朴太世踐更之暫闕對語之不巽胡大罪也重則杖輕則笞固可而太世名以尊位自損體貌批其頰捽其髻撞着搗臼卽地致命脇折而不能魏簀之生腸出而遂成韓市之死手旣逞毒物亦助兇不可以情異故殺遽議於容貸一款而以光景推之以事理究之若使太世捽曳奉辰也手勢獰毒項頸打傷且足踢緊猛腸腑損絕則雖無必殺之心應在當死之科而所謂搗臼卽人家常有之器非兇身故置之物而互執頭䯻兩相周廻之除奉辰之脊背腰根撞着於此翻致脇折而腸出實是意慮之外設令搗臼近在太世身邊兩逼觸之太世死而奉辰生耳大明律過失殺條中耳目所不及雖難遽議思慮所不到或可旁引乎明知非搗何必曰擠就萬可殺之案求一可生之路不害爲欽恤之政卿等更考文案發遣郞官問議子左右相卿等仍又指一回啓長連李養化則拳踢傷人保辜爲二十日而死者致命拕至十九日則去辜限一日之差耳纍土之積一簣之虧容有可議於傅生從輕之科而非但辜限法意極其嚴密計日計時計刻以其夜子正以前屬今日子正以後屬明日且齎憾於簽丁枉疑其縱火兄弟竝出木石交下劍雖未及拔而見奪手勢獰處膚無片完於是乎辜限日期之遲速不可較論至於道狀曺啓之拈出本罪外情狀歸之於倫常所關者有非隱揚之厚俗殺人者死優可抵辟何必罪上添罪務從深刻然後始可快於心乎養化身只以本罪另飭推官嚴訊期於取服鳳山囚李時坤則辜限之法不可低昂二十日辜限過三日致斃者何至今不爲決處至於同推至於完決轉至於錄啓乎此雖出於時坤則鄕族多卜則傭丐解幽冤慮後弊抑强扶弱之致而牢守辜限之法可見廷尉之當且言其傷處則初檢之四微字覆檢之三微字不至於緊重可知由前而辜限之過也由後而傷處之歇也與其更覈而畢竟酌處曷若卽決而俾免滯獄時坤身分付道臣減死嚴刑定配檢官該郡守曺學臣等拿處事道臣問備事傡依卿等言施行目今望兩之情本道爲最而觀於數囚訟理疏漏若此外此當償命而不償命死者飮冤不當成獄而成獄生者抱菀者決知其不知爲幾十自本曹別爲措辭嚴飭於新伯處道內死囚未及完決都數爲先狀聞仍令新伯星火會査錄啓可以直決者直決竝與直決數爻登聞俾有審獄之實效又啓言發遣郞廳問議于左右相則左議政蔡濟恭以爲斷獄之法人旣被殺則兇身之有情無情不宜曲加分解若非太世之毒手猛捽奉辰何以撞身於搗臼之口乎當下殞命尤極矜慘若不如法償命恐難洩死者之冤云右議政李秉模以爲償命之意至精至微必也彼命絕於此手然後可以言償而取償者可以伸鬱被償者可以無冤向使太世明知搗臼之在前用意揮撞則雖不至於脇折腸出其所償命固無可疑而此獄光景實無出於判付中設令搗臼近在太世身邊而逼觸之太世死而奉辰生耳之敎矣以大明律過失條比擬則論其始鬪之時雖似不襯及夫誤觸之除十分沕合無容他議云臣等第伏念太世以鄕里尊位之勢藉倉巡闕更之名醉後麤拳盡力捽曳氣勢之獰頑手勢之猛毒設無在傍之搗臼其能免於爲薤爲粉未可知也稽法議當大明律所稱鬪毆殺者近之而至於過失殺條恐難遽議於此獄三尺至嚴決難容貸嚴飭推官取服償命斷不可已請上裁敎以左相及卿等之見可謂守經殺死之案只從用意與故犯而代死償殺則囹圄可設雀羅然而海州朴太世之獄大有間於鬪毆萌憤於心曰鬪有心而打曰毆此政發於其意害於其事也太世則平說本非起鬧批頰亦似戲劇乃因奉辰之自攧自沛以致太世之或揮或擈搗臼之置在何處未暇注視則用意故犯姑無論毆與鬪亦不襯着朝者判付中拈出意慮所不到五字屬之過失條者蓋出於求說不得朝家一視之政宜無彼此矧乎死律尤豈參差金浦崔守太之與羅奉元鬪毆而奉元撞着於門閾肋骨折傷致死以甲乙之所不意非用意道臣請置輕科判其狀曰可今若從衆守經之論而同犯異決太世死而守太生則畿伯之不守經從他不守經刑政之斑駁有欠平允之義於是乎此獄之不可不屈法其義固章小明而庶不爲失刑之歸太世減死刑配事分付